Document ID: 31977R1632

KOMISSION ASETUS (ETY) N:o 1632/77 annettu 20 päivänä heinäkuuta 1977 pellavansiemeniä koskevien erityistoimenpiteiden soveltamista koskevista yksityiskohtaisista säännöistä annetun asetuksen (ETY) N:o 1799/76 täydentämisestä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon pellavansiemeniä koskevista erityistoimenpiteistä 15 päivänä maaliskuuta 1976 annetun neuvoston asetuksen (ETY) N:o 569/76(1) ja erityisesti sen 2 artiklan 4 kohdan ja 3 artiklan,
sekä katsoo, että
yksityiskohtaiset säännöt edellä mainitun asetuksen soveltamisesta annetaan pellavansiemeniä koskevien erityistoimenpiteiden soveltamista koskevista yksityiskohtaisista säännöistä 22 päivänä heinäkuuta 1976 annetussa asetuksessa (ETY) N:o 1799/76(2),
asetuksen (ETY) N:o 569/76 2 artiklan 2 kohdan mukaisesti tuki myönnetään tuotannolle, joka on saatu soveltamalla kylvettyihin ja korjattuihin aloihin viitetuotosta, joka voidaan eritellä siten, että otetaan huomioon tuotetun pellavan ominaisuudet sekä yhteisön tärkeimmillä tuotantoalueilla todettu tuotos,
tukijärjestelmän moitteettoman toiminnan takaamiseksi olisi määriteltävä viitetuotoksen toteamisperusteet ja olisi erityisesti säädettävä tämän tuotoksen erittelystä niin, että otetaan huomioon eri pellavatyyppien ominaisuudet ja tuotanto-olosuhteet,
tekstiili- ja öljypellavan tuotannon maantieteellinen jakauma yhteisössä huomioon ottaen olisi säädettävä, että kummallekin pellavatyypille määritetään yksi tai useampi yhtenäinen tuotantoalue,
tukijärjestelmän moitteettoman toiminnan takaamiseksi olisi täydennettävä tietoja, jotka satoilmoituksessa on vähintään oltava,
viitetuotosten määrittämisen helpottamiseksi olisi tarkennettava tiedot, jotka tuottajajäsenvaltioiden on ilmoitettava komissiolle,
näissä olosuhteissa on tarpeen täydentää asetusta (ETY) N:o 1799/76 tämän mukaisesti, ja
rasvojen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Lisätään asetukseen (ETY) N:o 1799/76 2 a artikla seuraavasti:
"2 a artikla
1. Tässä asetuksessa "viitetuotoksella" tarkoitetaan pellavansiementen tuotosta, joka on todettu määrätyn markkinointivuoden aikana yhtenäisellä tuotantoalueella tuottajajäsenvaltioiden tekemien pistokokeiden perusteella.
2. Tässä toteamisessa otetaan huomioon jokaisen 7 a ja 10 a artiklassa tarkoitetun pellavatyypin osalta tuotokset, jotka edustavat näiden pistokokeiden osoittamaa yleistä suuntausta.
Tämä pistokoe koskee jokaisen pellavatyypin osalta pellava-alojen edustavaa prosenttimäärää, niin että näiden alojen maantieteellinen jakauma on otettu huomioon.
3. Joka vuosi sadonkorjuun jälkeen vahvistetaan yksi tai useampi yhtenäinen tuotantoalue tekstiilipellavalle ja öljypellavalle niin, että otetaan huomioon tuotanto-olosuhteisiin vaikuttaneet tekijät. Nämä alueet vahvistetaan erityisesti niiden alueiden perusteella, jotka edustavat kummankin tuotteen korjattuja aloja."
2 artikla
Lisätään asetuksen (ETY) N:o 1799/76 III lukuun 7 a artikla seuraavasti:
"7 a artikla
Öljypellavan osalta vahvistetaan vuosittain viitetuotos kullekin 2 a artiklassa tarkoitetulle alueelle."
3 artikla
Lisätään asetuksen (ETY) N:o 1799/76 IV lukuun 10 a artikla seuraavasti:
"10 a artikla
1. Tekstiilipellavan osalta vahvistetaan vuosittain kullekin 2 a artiklassa tarkoitetulle alueelle viitetuotos liotettuna korjatulle rohkimattomalle pellavalle ja muulle kuin liotettuna korjatulle rohkimattomalle pellavalle.
2. Tässä asetuksessa tarkoitetaan "liotettuna korjatulla rohkimattomalla pellavalla" kaikkea tekstiilipellavaa:
a) joka on nyhtämisen jälkeen levitetty pellolle ajaksi, joka on pidempi kuin kuivaamiseen tarvittava aika,
b) jolla on vähintään kaksi seuraavista ominaisuuksista:
- tummanruskea tai musta väri,
- helposti irrotettava siemenkota,
- kuitujen irrottaminen helpompaa kuin kuivaamisen jälkeen korjatulla pellavalla,
ja
c) josta ei korjuuvaiheessa ole millään tavoin poistettu siemeniä."
4 artikla
Korvataan asetuksen (ETY) N:o 1799/76 11 artiklan 1 ja 2 kohta seuraavasti:
"1. Jokaisen tekstiilipellavan tuottajan on jätettävä satoilmoitus pellavankorjuun jälkeen viimeistään 31 päivänä lokakuuta kunakin vuonna.
2. Tässä ilmoituksessa on oltava:
a) tuottajan sukunimi, etunimet, osoite ja allekirjoitus;
b) korjatut alat hehtaareina ja aareina, niin että ilmoituksessa on tarkennettu:
- näiden alojen osa, joka koskee liotettuna korjattua rohkimatonta pellavaa,
- näiden alojen osa, joka koskee muuta pellavaa kuin liotettuna korjattua rohkimatonta pellavaa;
c) viittaus kylvettyjen alojen ilmoitukseen;
d) pellavanvarsien varastointipaikka tai jos ne on myyty ja toimitettu, ostajan sukunimi, etunimet ja osoite sekä toimitetut määrät, sekä rohkitun pellavan osalta korjattujen siementen määrä ja näiden siementen varastointipaikka tai, jos ne on myyty ja toimitettu, ostajan sukunimi, etunimet ja osoite sekä toimitetut määrät,
e) tarvittaessa maininta, että pellava on asetettu varmennettuja siemeniä koskevaan valvontaan."
5 artikla
Lisätään asetuksen (ETY) N:o 1799/76 14 artiklaan 3 kohta seuraavasti:
"3. Tekstiilipellavan osalta tarkastus koskee erityisesti 11 artiklan 2 kohdan b alakohdassa tarkoitetun tiedon tarkistamista.
Belgiassa ja Alankomaissa tuotetun tekstiilipellavan osalta tämä tarkastus koskee kuitenkin ainoastaan ilmoituksia, joissa ei ole 11 artiklan 2 kohdan e alakohdassa tarkoitettua mainintaa; tarkastus kohdistuu vähintään 20 prosenttiin näistä ilmoituksista."
6 artikla
Korvataan asetuksen (ETY) N:o 1799/76 17 artiklan 1 kohta seuraavasti:
"1. Tuottajajäsenvaltioiden on ilmoitettava komissiolle ennen 31 päivää joulukuuta kunakin vuonna korjatut alat eriteltyinä 7 a ja 10 a artiklassa tarkoitettujen pellavatyyppien mukaan, 9 artiklan 2 kohdan neljännessä luetelmakohdassa ja 11 artiklan 2 kohdan d alakohdassa tarkoitetut siementen määrät sekä kunkin 2 a artiklassa tarkoitetun pistokokeen tulos."
7 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä heinäkuuta 1977.

Labels: 17
6